На основу члана 37. став 1. тачка 6. Статута општине Инђија – пречишћен текст („Службени лист општине Инђијиа“, број 9/13),

 Скупштина општине Инђија, на седници одржаној дана 29. децембра 2017. године, донела је

**ОДЛУКУ**

**О РЕГУЛАЦИЈИ САОБРАЋАЈА У УЛИЦИ ВОЈВОДЕ СТЕПЕ У ИНЂИЈИ**

**Члан 1.**

 Овом одлуком утврђује се посебан режим саобраћаја у пешачкој зони у Инђији у делу улице Војводе Степе, од почетка улице до раскрснице са улицом Дунавском.

**Члан 2.**

У пешачкој зони забрањује се саобраћај возилима, мопедима, мотоциклима и бициклима,осим:

1. возилима полиције и ватрогасне службе;

 2. возилима здравствених установа;

3. возилима Јавних комуналних предузећа, због вршења интервенција;

 4. возилима надлежне инспекције Општинске управе општине Инђија;

 5. специјалним возилима за превоз новца.

**Члан 3.**

Изузетно од члана 2. ове одлуке, снабдевање самосталних трговинских и занатских радњи и пословних просторија, врши се у времену од 5.00 до 8.00 часова и од 16.00 до 18.00 часова.

 Максимална носивост возила за снабдевање износи 5 тона, а снабдевање се врши искључиво саобраћајном траком.

 Снабдевање за потребе пијаце, врши се из Митровданске улице.

 Прилаз возила власника, корисника или закупаца зграда или станова ове улице (у даљем тексту: станари), до својих објеката и гаража, одвија се у току целог дана, осим у периоду од 18.00 до 22.00 часова, када се забрањује сваки саобраћај.

 Возила из става 4. овог члана, могу се кретати брзином кретања пешака, односно да неугрожавају пешака и не могу се заустављати и паркирати у делу улице која је затворена за саобраћај, осим возила за снабдевање, онолико, колико је неопходно за утовар и истовар робе.

 Паркирање возила госта хотела, у дворишном делу хотела, врши се на основу потврде уписа у књигу гостију.

**Члан 4.**

 У делу улице Војводе Степе од почетка улице до раскрснице са улицом Душана Јерковића, возила из члана 3. ове одлуке, могу улазити и излазити само са одговарајућим налепницама издатим од стране Општинске управе – Одељења за урбанизам, комунално-стамбене послове и заштиту животне средине.

 У делу улице Војводе Степе од раскрснице са улицом Душана Јерковића до раскрснице са улицом Дунавском, возила из члана 3. ове одлуке, могу улазити и излазити само са одговарајућом налепницом и електронском картицом издатом од стране Општинске управе – Одељења за урбанизам, комунално-стамбене послове и заштиту животне средине.

**Члан 5.**

 Одобрење за пролаз у пешачкој зони може се издати:

1. физичким лицима, која имају пребивалиште на адреси у улици Војводе Степе –пешачка зона, а која имају регистрована путничка возила на своје име и на истој адреси;

2. правним лицима и предузетницима која имају седиште у пешачкој зони, и регистрована службена возила на тој адреси, а пословна зграда у којој имају седиште поседује двориште или гаражу у којој држе аутомобиле;

3. власници пословног простора, у делу улице Војводе Степе – пешачка зона, а који имају обезбеђен простор за паркирање возила и регистровано путничко возило на своје име;

4. власницима самосталних трговинских, угоститељски и занатских радњи, за потребе доставе робе у периоду од 5.00 до 8.00 часова и од 16.00 до 18.00 часова.

 Одобрење из става 1. овог члана, важи док траје регистрација возила за које се одобрење издаје.

**Члан 6.**

 Захтев за одобрење из члана 5. ове одлуке, подноси се Општинској управи – Одељењу за урбанизам, комунално-стамбене послове и заштиту животне средине.

 Уз захтев подноси се:

 1. доказ о уплати локалне административне таксе;

 2. лица из члана 5. став 1. тачка 1. ове одлуке, доказ о власништву, закупу или праву коришћења зграде, стана односно пословне просторије, фотокопију личне карте, саобраћајне дозволе и полисе осигурања за возило;

 3. лица из члана 5. став 1. тачка 2. ове одлуке, фотокопију из регистра АПР, фотокопију саобраћајне дозволе и полисе осигурања за возило;

 4. лица из члана 5. став 1. тачка 3. ове одлуке, доказ о власништву, фотокопију саобраћајне дозволе и полисе осигурања за возило;

 5. лица из члана 5. став 1 тачка 4. ове одлуке, фотокопију из регистра АПР, уговор односно доказ о пословном односу са добављачем, фотокопију саобраћајне дозволе и полисе осигурања за возило добављача.

**Члан 7.**

 О поднетом захтеву одлучује се решењем.

 Решење из став 1. овог члана, садржи:

 1. име, презиме и адресу физичког лица, односно пословно име и седиште правног лица или предузетника коме се издаје одобрење;

 2. број регистарске ознаке аутомобила;

 3. део улице Војводе Степе – пешачка зона, на који се одобрење односи;

4. рок трајања одобрења;

5. образложење;

6. упутство о правном средству.

У зависности од поднетог захтева, уз Решење се доставља и одговарајућа налепница или одговарајућа налепница и електронска картица.

**Члан 8.**

 Изглед, услове и начин коришћења налепнице и електронске картице, уредиће се посебним актом који доноси начелник Општинске управе.

 Начелник је дужан акт из става 1. овог члана, донети у року од 15 дана од дана ступања на снагу ове одлуке.

**Члан 9.**

 О спровођењу ове Одлуке, стара се Одељење за урбанизам, комунално-стамбене послове и заштиту животне средине, а инспекцијски надзор врши Одељења за инспекцијске послове.

 **Члан 10.**

 Најкасније 30 дана од дана ступања на снагу ове Одлуке, ЈП „Инђија пут“ Инђија, дужно је записнички предати Општинској управи општине Инђија, „Proximiti“ читач за издавање електронских картица, као и сву документацију и списак корисника електонских картица у моменту примопредаје.

 ЈП „Инђија пут“ Инђија, стара се о одржавању и унапређењу као и евентуалној промени система потапајућих стубова и система рампи за контролу уласка и изласка у делу улице Војводе Степе, од раскрснице са улицом Душана Јерковића до раскснице са улицом Дунавском.

**Члан 11.**

 Ступањем на снагу ове Одлуке, престаје да важи Одлука о регулацији саобраћаја у улици Војводе Степе у Инђији („Службени лист општина Срема“, број 5/95, 11/95, 20/01 и 27/05)

**Члан 12.**

 Ова Одлука ступа на снагу осмог дана од дана објављивања у „Службеном листу општине Инђија“.

**СКУПШТИНА ОПШТИНЕ ИНЂИЈА**

**Број:344-198/2017-I Председник,**

**Дана:29. децембра /2017**

**Инђија Милан Предојевић**

**ОБРАЗЛОЖЕЊЕ**

Правни основ за доношење Одлуке о регулацији саобраћаја у улици Војводе Степе у Инђији, садржан је у члану 37. став 1. тачка 6. Статута општине Инђија - пречишћен текст („Службени лист општине Инђијиа“, број 9/13), којим је регулисано да Скупштина општине у складу са законом, доноси прописе и друге опште акте.

 Важећу Одлуку о регулацији саобраћаја у улици Војводе Степе у Инђији, донела је Скупштина општине 1995 године, са изменама извршеним у 1995, 2010 и 2015-ој години.

 Изради нове одлуке, приступа се из разлога уобличавања свих досада извршених измена основног текста и прецизнијег уређења одређених питања, као и из разлога што ће Општинска управа Одељење за урбанизам, комунално стамбене послове и заштиту животне средине, од 2018. године, доносити Решења о одобрењу пролаза кроз пешачку зону у улици Војводе Степе и издавати електронске картице уместо ЈП “Инђија пут“ Инђија, који те послове обавља према важећој одлуци. Како Општинска управа издаје налепнице за возила у првом делу пешачке зоне, преузимањем послова издавања решења и електронских картица у другом делу пешачке зоне, обезбеђује се комплетан увид и контрола од стране Општинске управе у погледу регулације саобраћаја у улици Војводе Степе.

 Имајући у виду напред наведено предлаже се Скупштини општине Инђија, да Одлуку о регулацији саобраћаја у улици Војводе Степе у Инђији, усвоји у тексту како је дат у материјалу.

 Одељење за правне и скупштинске послове